50 000 allekirjoittaneen raja rikkoutui maanantaiaamuna.

Kansalaisaloite seksuaalirikoksesta tuomitun oleskeluluvan peruuttamiseksi ja henkilön karkottamiseksi Suomesta etenee eduskuntaan, sillä aloite on saanut kansalaisaloitteen verkkosivuilla nyt yli 50 000 allekirjoitusta. Aiheesta kertoi ensimmäisenä Iltalehti. Lehden tietojen mukaan raja meni rikki noin klo 9.15.

Tamperelainen Saila Al-Jewari laati kansalaisaloitteen 6. joulukuuta 2018.

– Ehdotan suomen kansalaisten puolesta lainvalmisteluun ryhtymisestä ja/ tai ulkomaalaislain muuttamisesta siltä osin kuin se vaatii muutosta. Suomessa seksuaalirikoksen tehnyt ja siitä tuomitun on menetettävä automaattisesti jo olemassa oleva oleskelulupa ja maahanmuuttovirastolla on lupa karkoittaa tuomittu välittömästi, Al-Jewari kirjoittaa ehdotus-osiossa.

Kansalaisaloitteesta huomaa, että suurin osa rekisteröidyistä allekirjoituksista on tehty 10.–14. tammikuuta välisenä aikana. Viime torstaina ääniä oli ehtinyt kertyä vasta vajaat 14 000.

Kansalaisaloitteen allekirjoituksissa tapahtui raju piikki viikonloppuna.­

Vähintään yksi vuosi vankeutta

Nykyinen ulkomaalaislaki sallii karkottaa oleskeluluvalla Suomessa asuvan ulkomaalaisen, jos hänen on todettu syyllistyvän rikoksiin, josta on säädetty enimmäisrangaistuksena vähintään yksi vuosi vankeutta tai jonka on todettu syyllistyneen toistuvasti rikoksiin. Karkottaa voidaan myös, jos henkilö on käyttäytymisellään osoittanut olevansa vaaraksi muiden turvallisuudelle.

Karkottaminen tulee kyseeseen myös, jos voidaan epäillä, että henkilö on ryhtynyt Suomessa kansallista turvallisuutta vaarantavaan toimintaan. Tähän riittää myös, että hänen voidaan aikaisemman toimintansa perusteella tai muutoin perustellusta syystä epäillä ryhtyvän tähän.

Lisäksi ulkomaalainen voidaan karkottaa, jos hänellä ei ole olemassa olevaa oleskelulupaa. Pakolaista ei saa karkottaa kotimaahansa tai pysyvään asuinmaahansa, johon nähden hän on edelleen kansainvälisen suojelun tarpeessa. Pakolaisen saa karkottaa vain valtioon, joka suostuu ottamaan hänet vastaan.